**Referat af skolebestyrelsesmøde**

**Nyborg Heldagsskole**

**Dato: 22. august 2018 klokken 16.30 – 18.30**

**Deltagere:**

Bente Brandstrup (formand)

Erik Svedborg

Anett Nagel Hansen

Helle Søgaard Pedersen

Dorte Hare (suppl.)

Sonny Kraack

Miguel Svane

David Wulf-Andersen (referent)

**Afbud fra**:

Lars Albrechtsen

Jeppe Dørup

Stefan Wilkens (eksternt medlem)

1. **Meddelelser fra Formanden og Skolelederen**

Bente bød velkommen til nye og gamle medlemmer der efterfølgende præsenterede sig. Efter nogle travle perioder med tanker om skolesammenlægning, ansættelse af ny skoleleder og senere viceskoleleder, går vi forhåbentlig en roligere periode i møde. Efter en tid hvor det har været svært at få forbindelse til Skole- Dagtilbudsudvalget, er der nu er lagt op til et fælles møde med deltagelse fra alle kommunens skoler d. 12. september.

Miguel fortæller at skolen er kommet godt i gang og at alle arbejder engageret. Vi har mange elever og har fokus på at arbejde målrettet med afprøvning og udslusning. Vores nye hus er kommet godt fra start og rummer bl.a. vores dagbehandlingsafdeling. Der er blevet fældet træer og ryddet, så huset er blevet en del af skolen. Der er planlagt legeområde i forbindelse med huset.

1. **Konstituering**

Bente blev genvalgt som formand og Erik som næstformand. Dorthe er suppleant.

1. **Orientering om Forståelsesmappen (personalehåndbog).**

Skolens Forståelsesmappe blev uddelt til bestyrelsen. Miguel lagde op til at vi, i løbet af året, skal have kigget på den beskrevne mødestruktur - er der balance i de møder og konferencer som vi indkalder forældre til? En beskreven struktur for kommunikationen mellem skole og forældre kunne måske også være et emne? Helle roste det nye Årshjul hun har modtaget fra afdeling B, der giver overblik over de faste aktiviteter som forældre og børn skal deltage i, hvilket der var der brug for.

1. **Idéer til Skolebestyrelsens årshjul – punkter og indsatsområder.**

Hensigten med at lave et årshjul for Skolebestyrelsen er at vi får en oversigt over faste punkter der skal diskuteres af bestyrelsen gennem året. Ud over faste punkter kan særlige indsatspunkter sættes i hjulet - eksempler kunne være "Kommunikation" eller "Bevægelse". Der var en bred interesse for at bestyrelsen skal arbejde med kommunikation igennem skoleåret.

Der blev nedsat et udvalg, bestående af Bente, Helle, Anett og Sonny, der vil lave et udkast til bestyrelsens årshjul - oplægget vil være klar til kommende bestyrelsesmøde. Der holdes møde d. 20. sept. 15-17 i "Huset".

1. **Depotet i gymnastiksalen, orientering og drøftelse af løsningen.**

Der er bygget et rum til rengøringsvognen, samt blevet ryddet ved udgange, for at leve op til sikkerhedskravene. Det er nu muligt, og lovligt, for os at bruge salen. Depotet er dog alt for lille og skal udvides for at give plads til både skolen og lokale foreninger. Formanden for gymnastikforeningen udarbejder et forslag til udvidelse og en ansøgning om tilskud til Fritids- og Kulturkonsulenten. Bestyrelsen ønsker ikke at skolen skal binde økonomi i udvidelsen af depotet, men vil gerne være behjælpelig med udarbejdelse af forslag.

1. **Skolebestyrelseskursus mandag den 24. september.**

Kurset er 17.30-21 på Nyborg Rådhus, mødelokale 2. Anett, Erik, Helle, Dorthe, Bente, David og Miguel deltager. David samler op ved hovedindgangen.

1. **Møderække**

Følgende møderække er planlagt:

Torsdag d. 4. oktober 16.30-18.30

Torsdag d. 13. dec. 16-21 julemøde og julefrokost – ude af huset.

Torsdag d. 7. februar 16.30-18.30

Torsdag d. 21. marts 17-20 Årsmøde med oplægsholder

Torsdag d. 25. april 16.30-18.30

Torsdag d. 13. juni 16.30-18.30 møde og sommerfrokost

1. **Evt.**

Miguel har haft møde med Borgerforeningen i Skellerup. Vi tilbyder at foreningen kan låne alle skolens faciliteter. Der skal findes dato for ”Åbent hus” for Skellerups borgere - de tidligere udmeldte datoer er udsat. Det blev foreslået at udvalgte elever kan deltage som værter ved arrangementerne.

Der er et ønske om at skolen gør bestyrelsen mere synlig - det kunne være i den skolemappe eleverne får udleveret og på hjemmesiden. Desuden kunne bestyrelsen inviteres til udvalgte personalearrangementer?

Vi skal huske at have elevrådet på som fast punkt, samt overveje hvordan vi kan komme tættere på elevrådet. David er ledelsens bindeled til elevrådet.

Ved bussens opsamlingssted, bag ved Aldi, står der Nyborg Heldagsskole på skiltet. Nogle elever føler sig udstillet i den forbindelse. Skolen retter henvendelse til forvaltningen og undersøger. Der blev talt om vigtigheden af at arbejde med elevernes selvopfattelse såvel i skolen og hjemme.